
SamTrack 2 RAAL mooduli andmelao analüüsi ja arenduse tööd

1. Töö eesmärk ja sisu 
1.1. Töö eesmärk on teostada SamTrack 2 RAAL mooduli andmelao analüüsi-, arendus-, testimis-, dokumenteerimis- ja juurutustööd selliselt, et valmivad tulemid oleksid kasutuselevõtuks ettevalmistatud, testitavad, dokumenteeritud, paigaldatavad ning kooskõlas raamlepingu, TEHIKu arendusjuhendite, IT-profiili ja  andmelao lahendusele kohalduvate mittefunktsionaalsete nõuetega.
1.2. RAAL mooduli andmelaolahendus on SamTrack 2 infosüsteemi osa ning selle analüüsi- ja arendustööd kuuluvad raamlepingu nr 3-9/4177-1 punktis 1.2 nimetatud tööde hulka.
1.3. Tööde teostamine toimub töötunnipõhiselt ja agiilse arendusprotsessi põhimõttel. Tööd teostatakse kahes järjestikuses etapis: analüüsietapis ja analüüsi tulemustel põhinevas arendusetapis. Detailne tööde sisu, prioriteedid, sõltuvused, töömahud ja üleantavad tulemid täpsustatakse Jira piletites ning vajadusel Confluence’is.
1.4. Raamlepingu punkti 5.6 alusel kaasatava andmelao lisakompetentsi nõuded on esitatud lisas 1.1.

2. Lepingu raames käsitletavad tööpaketid
2.1. Lepingu raames teostatakse eelkõige alljärgnevate tööpakettidega seotud andmelao analüüsi-, arendus-, testimis-, dokumenteerimis- ja juurutustööd:
2.1.1. andmeallikate, alliktabelite, andmekoosseisu ja seoste analüüs;
2.1.2. loogilise ja füüsilise andmemudeli koostamine;
2.1.3. lähte- ja sihtandmete vastavuste, teisendusreeglite ning ärireeglite kirjeldamine;
2.1.4. laadimisloogika, ajaloostamise, andmekvaliteedi ja valideerimisreeglite kavandamine;
2.1.5. andmelao tabelite, laadimisprotsesside ning ETL/ELT töövoogude loomine;
2.1.6. statistiliste väljundite koostamiseks vajalike andmelettide ja vaadete analüüs ning arendus;
2.1.7. andmelao lahenduse testimine, optimeerimine, dokumenteerimine ja juurutamine.
2.2. Tööpakettide loetelu ei välista lepingu eesmärgi täitmiseks vajalike seotud tööde tegemist, kui need on otseselt vajalikud vastava tööpaketi või seotud funktsionaalsuse terviklikuks valmimiseks, testimiseks, dokumenteerimiseks või kasutuselevõtuks ning mahuvad lepingu kokkulepitud skoopi ja maksimaalse maksumuse piiresse. Muud tööd tehakse üksnes poolte eelneval kirjalikul kokkuleppel, milles määratakse nende ulatus, töömaht ja ajakava.
2.3. Tööd teostatakse järgmistes etappides:
2.3.1. Esimeses etapis analüüsitakse punktis 2.4 nimetatud statistilisi väljundeid, nende andmevajadusi, arvutusloogikat, omavahelisi sõltuvusi ja keerukust ning grupeeritakse sarnaste andmevajadustega väljundid võimalusel ühiste andmelettide alla. Samuti analüüsitakse andmeallikaid ja andmekvaliteeti, SamTrack1, RKAB ja laoseisude andmelaomoodulist andmete migreerimise vajadust ja ulatust ning kavandatakse lahenduse loogiline andmemudel, vajalikud andmeletid ja põhilised laadimispõhimõtted. Analüüsi tulemusena koostatakse prioriseeritud arendustööde backlog koos hinnanguliste töömahtude, sõltuvuste, ajakava ja vastuvõtukriteeriumidega. Tellija teeb analüüsi läbiviimiseks kättesaadavaks statistiliste väljundite olemasolevad kirjeldused, nõuded, näidisaruanded ja muu olemasoleva asjakohase teabe.
2.3.2. Teises etapis realiseeritakse analüüsietapi tulemuste alusel kinnitatud ulatuses andmelao füüsiline mudel, ETL/ELT protsessid, vajalikud andmeletid ja andmekvaliteedi kontrollid ning tehakse vajalikud testimis-, dokumenteerimis- ja juurutustööd. Arendusetapp algab pärast analüüsietapi tulemuste vastuvõtmist ning arendusetapi skoobi, prioriteetide ja vastuvõtukriteeriumide kirjalikku kinnitamist tellija poolt.
2.3.3. Analüüsietapi tulemuste alusel kinnitatav arendusetapi skoop peab mahtuma hankelepingus sätestatud maksimaalse maksumuse ja tähtaja piiresse. Analüüsitulemuste ja arendusetapi skoobi kinnitamine ei muuda hankelepingus sätestatud maksimaalset maksumust ega tähtaega.
2.4. Tööde lähteskoobi moodustab tellija Confluence’i lehel „RAAL statistiliste väljundite lähteloetelu“ esitatud loetelu. Loetelu võib analüüsi käigus tellija kirjalikul kinnitamisel muuta, hinnates muudatuse mõju töömahule ja ajakavale.
2.5. Täitja kavandab tööd ja tehnilise lahenduse selliselt, et lepingu maksimaalse maksumuse ja tähtaja piires valmiksid analüüsietapi tulemusena kinnitatud prioriteetsuse järjekorras võimalikult suures ulatuses punktis 2.4 nimetatud statistiliste väljundite koostamiseks vajalikud andmeletid. Kui kõigi lähteloetelus nimetatud väljundite realiseerimine ei mahu lepingu maksimaalse maksumuse või tähtaja piiresse, kohandatakse tellija otsusel arendusetapi skoopi ja prioriteete.  Tableau aruannete kalkulatsioonide ja visualiseeringute loomine ei kuulu käesoleva lepingu skoopi.

3. Töökorraldus
3.1. Tööde tellimine, täpsustamine, teostamine ja aja arvestus toimub Jira piletite alusel. Enne konkreetse töö alustamist kirjeldab täitja võimalusel Jira piletis:
3.1.1. oodatava tulemi;
3.1.2. teadaolevad sõltuvused;
3.1.3. hinnangulise töömahu;
3.1.4. vastuvõtmise eelduse või kontrollitava tulemuse;
3.1.5. vajadusel tehnilised või ärilised riskid.

Töö alustamise eelduseks on tellija kinnitus Jira piletile.

3.2. Kui töö käigus selgub, et pilet vajab sisulist täpsustamist, maht muutub oluliselt või ilmneb uus sõltuvus, teavitab täitja sellest tellijat esimesel võimalusel ning pooled lepivad edasise tegevuse kokku kirjalikku taasesitamist võimaldavas vormis.
3.3. Täitja tagab selleks vajaliku ressursi, kui tellija  tagab vajalike kontaktisikute kättesaadavuse, sisendid, ligipääsud, vastused, tagasiside ja tööde vastuvõtmise kokkulepitud või mõistliku aja jooksul.
3.4. Täitja teavitab tellijat esimesel võimalusel, kui analüüsi või arenduse käigus selgub, et kavandatud tööde maht ei mahu lepingu maksimaalse maksumuse või tähtaja piiresse, ning esitab ettepaneku arendusetapi skoobi või prioriteetide kohandamiseks.

4. Nõuded üleantavale tulemusele
4.1. Täitja annab üle tervikliku töö tulemuse, mis sisaldab vastavalt töö etapile ja töö iseloomule vähemalt:
4.1.1. toimivat lähtekoodi, SQL-skripte ja laadimisvooge tellija koodihalduskeskkonnas;
4.1.2. tellija keskkonnas loodud ja testitud andmelaadimisi ning nende konfiguratsioone;
4.1.3. andmelao skeemide, tabelite, vaadete, andmebaasi- ja konfiguratsioonimuudatusi;
4.1.4. Andmelao arenduse, testimise ja juurutamise automatiseerimiseks vajalike CI/CD töövoogude loomine või täiendamine vastavalt tellija tehnilisele keskkonnale ja projekti vajadustele;
4.1.5. automaatteste vastavalt MFN-i nõuetele;
4.1.6. testilugusid ja testiraporteid;
4.1.7. dokumentatsiooni Confluence’is;
4.1.8. release notes’i;
4.1.9. vajadusel kasutus-, haldus-, paigaldus- ja integratsioonijuhendeid raamlepingu tehnilise kirjelduse punktis 3.11 nimetatud ulatuses;
4.1.10. töö iseloomule vastavaid andmemudeleid, lähte- ja sihtandmete vastavusi ning teisendus- ja ärireeglite kirjeldusi;
4.1.11. ETL/ELT töövooge, laadimisjärjekordi ning logimise ja veakäsitluse lahendust;
4.1.12. punktis 2.4 nimetatud statistiliste väljundite koostamiseks vajalikke andmelette analüüsietapi tulemusena kinnitatud ulatuses;
4.1.13. rollide ja juurdepääsuõiguste lahenduse kirjeldus;
4.1.14. tellija määratud andmete säilitamise, arhiveerimise ja kustutamise reeglid;
4.1.15. paigalduse ebaõnnestumise korral juurutuse tagasipööramise lahendus ja juhend;
4.1.16. lähte- ja sihtandmete täielikkuse ning vastavuse automaatsed kontrollid koos kontrollitulemuste logimisega.
4.2. Lahendus peab olema arendatud selliselt, et see ei lõhuks olemasoleva SamTrack 2 moodulite, andmelao, ega seotud liidestuste toimimist.

5. Kvaliteedi- ja tehnilised nõuded
5.1. Tööde teostamisel tuleb järgida:
5.1.1. raamlepingut ja selle lisasid;
5.1.2. TEHIKu andmelao lahendusele kohalduvaid mittefunktsionaalseid nõudeid;
5.1.3. TEHIKu IT-profiili;
5.1.4. TEHIKu arendus- ja dokumenteerimisjuhendeid;
5.1.5. SamTrack 2 olemasolevat arhitektuuri ja andmemudelit ning tellija olemasolevat Vertica ja Apache Hop tehnoloogilist lahendust;
5.1.6. Vajalikud andmete transformatsioonid võimalusel data build tool „dbt“ abil.
5.1.7. turvalise arenduse ja OWASP ASVS põhimõtteid;
5.1.8. GitLab CI/CD, automaattestimise, logimise, monitooringu, dokumenteerimise ja paigaldatavuse nõudeid.
5.2. Kõik kõrvalekalded nimetatud nõuetest tuleb enne realiseerimist tellijaga kirjalikku taasesitamist võimaldavas vormis kooskõlastada.
5.3. Täitja kavandab olemasolevat Vertica, Apache Hopi ja dbt lahendust arvestava, tellijaga kooskõlastatud ning jätkusuutlikult edasiarendatava arhitektuuri. Apache Hopi ja dbt (vajadusel) kasutusviis ja olulisemad arhitektuuriotsused kooskõlastatakse tellija arhitektiga.
5.4. Laadimisprotsessid peavad sisaldama andmekvaliteedi kontrolli, logimist ja veakäsitlust ning võimaldama ebaõnnestunud laadimisi korrata.

6. Testimine ja vastuvõtmine
6.1. Täitja annab tellijale üle omalt poolt testitud töö. Üleandmise eelduseks on, et töö on:
6.1.1. arendaja poolt testitud;
6.1.2. seotud Jira piletitega;
6.1.3. dokumenteeritud;
6.1.4. paigaldatav tellija keskkondadesse;
6.1.5. varustatud vajalike testide, testilugude ja testiraportitega;
6.1.6. sobiv tellija vastuvõtutestimiseks;
6.1.7. varustatud raamlepingu kohase tarneteatisega.
6.2. Tellija viib läbi vastuvõtutestimise raamlepingu tingimustel. Töö loetakse vastuvõetuks pärast seda, kui tellija on töö raamlepingu kohaselt vastu võtnud. Analüüsietapi tulemid ja arendusetapis valminud tööd võetakse vastu eraldi. Analüüsietapi tulemuste vastuvõtmine on arendusetapi alustamise eelduseks.
6.3. Enne töö alustamist määratakse Jira piletis töö iseloomule vastavad vastuvõtukriteeriumid. Vastuvõtutestimise käigus kontrollitakse vähemalt järgmisi kohalduvaid tingimusi:
6.3.1. lähte- ja sihtandmete täielikkus ning vastavus;
6.3.2. teisendus- ja ärireeglite nõuetekohane rakendamine;
6.3.3. inkrementaallaadimise ja ajaloostamise toimimine;
6.3.4. laadimise idempotentsus ja ebaõnnestunud laadimise korduskäivitatavus;
6.3.5. vigaste kirjete tuvastamine, logimine ja käsitlemine;
6.3.6. andmete päritolu ja teisenduste jälgitavus;
6.3.7. kokkulepitud laadimis- ja päringujõudluse saavutamine;
6.3.8. automaat- ja muude testide edukas läbimine ning testitulemuste dokumenteerimine.
6.4. Valminud tööd antakse üldjuhul üle kord kuus ning kõik tellitud tööd hiljemalt hankelepingus sätestatud tähtajaks.

7. Turvatestimine
7.1. Turvatestimise läbiviimine ei kuulu käesoleva hankelepingu ega raamlepingu skoopi.
7.2. Täitja peab siiski arendama lahenduse selliselt, et see oleks turvatestimiseks ettevalmistatud ning vastaks raamlepingu, MFN ja turvalise arenduse nõuetele. Turvatestimise leidude parandamine toimub eraldi tellitava tööna raamlepingu tingimustel, välja arvatud juhul, kui konkreetse leiu olemusest tulenevalt kohaldub raamlepingu järgne tasuta veaparandus või garantiitöö.

8. Dokumentatsioon ja jälgitavus
8.1. Kõik lepingu raames loodud või muudetud funktsionaalsused peavad olema piisavalt dokumenteeritud, et tellija, äritellija ja vajadusel kolmas arenduspartner saaksid lahendust mõista, testida, hallata ja edasi arendada.
8.2. Dokumentatsioon peab sisaldama töö iseloomust sõltuvalt:
8.2.1. funktsionaalsuse kirjeldust;
8.2.2. ärireegleid, teisendusreegleid ja andmete valideerimise reegleid;
8.2.3. rollide ja õiguste ning autentimise ja autoriseerimise kirjeldust;
8.2.4. arhitektuuri, komponentide, loogilise ja füüsilise andmemudeli/ERD,  andmevoogude ning andmete päritolu kirjeldust;
8.2.5. lähte- ja sihtandmete vastavusi ning liidestuste, sh API päringute, vastuste, andmestruktuuride ja veakoodide kirjeldust;
8.2.6. paigaldus- ja konfiguratsioonijuhiseid;
8.2.7. testimise infot;
8.2.8. logimise ja monitooringu põhimõtteid;
8.2.9. teadaolevaid piiranguid ja sõltuvusi;
8.2.10. laadimisjärjekorra, ajaloostamise, andmekvaliteedi kontrolli ja veakäsitluse põhimõtteid.

9. Seotud moodulid ja sõltuvused
9.1. Tööde teostamisel tuleb arvestada SamTrack 2 terviklahendusega, sh seostega järgmiste moodulite ja komponentidega:
9.1.1. SamTrack 2 operatiivsüsteem ja selle andmemudel;
9.1.2. Kliendiportaal 2 ning teised seotud moodulid ja andmeallikad;
9.1.3. PostgreSQL lähteandmebaas;
9.1.4. Vertica andmelaoplatvorm ja selle skeemid;
9.1.5. Apache Hop laadimisprotsessid ning Verticas loodavad vaated, mis teenindavad Tableaus loodavaid väljundaruandeid;
9.1.6. seotud registrid, liidestused ja andmevahetused.
9.2. Täitja peab tööde käigus tuvastatud sõltuvused dokumenteerima ning teavitama tellijat riskidest, mis võivad mõjutada tööde valmimist, testimist, kasutuselevõttu või teiste moodulite toimimist.

10. Lisad
10.1. Lisa 1.1 - Nõuded andmelao meeskonnale.

